# Retningslinjer for fordeling av tilskudd til næringslivet i Halden kommune

Runde 2 av «salderingsmidlene» – åpen for alle bransjer

Følgende retningslinjer legger rammene for fordelingen av midler tildelt av Stortinget i forbindelse med ny saldering av statsbudsjettet for 2020. Halden kommune fikk tildelt 3.550.000 kroner i økt rammetilskudd for å kunne kompensere lokalt næringsliv som rammes av koronapandemien og lokale smitteverntiltak.

*Økonomiske rammer*

Første runde av midlene var satt av til bedrifter innenfor hotell, restaurant, kafe, catering, kantine, pub, bar, reiseliv, arrangement og drift av lokaler tilknyttet kunstnerisk virksomhet.

I denne utlysningsrunden er alle bransjer som er rammet av covid-pandemien velkommen til å søke. Det er totalt kr 1.690.000 å søke på.

*Følgende kriterier må være innfridd for å kunne motta støtte:*

1. Kun bedrifter som har operativ virksomhet i Halden kommune kan motta tilskudd.
2. Bedrifter som ikke har ansatte, kan ikke motta tilskudd.
3. Bedrifter som har negativ egenkapital per 31.12.2019 kan ikke motta tilskudd. Hvis man mener at egenkapitalen er gjenopprettet i løpet av 2020, kan en søknad behandles skjønnsmessig, basert på tilsendt dokumentasjon.
4. Bedrifter som ikke har levert inn regnskap for 2019 kan ikke motta tilskudd.
5. Bedrifter som har startet opp i 2020, og derfor ikke kan vise til omsetning i 2019, kan motta et minstebeløp på inntil 30 000 kroner. Noen bedrifter har gått konkurs og startet opp igjen i 2020. I disse tilfellene vil man måtte gjøre en skjønnsmessig vurdering av bedriftens soliditet.
6. Bedrifter som har mindre enn 30 prosent reduksjon i salgsinntekter i perioden 31.12.2019 – 31.12.2020 kan ikke motta tilskudd.

*Slik beregnes tilskuddet*

1. Antall bedrifter som kan motta tilskudd beregnes basert på kriteriene nevnt ovenfor.
2. Det samlede tapet som disse bedriftene rapporterer inn summeres.
3. Det samlede tapet divideres med beløpet man har å fordele. Resultat av denne beregningen er en brøk – som angir hvor stor andel av tapet som kan dekkes.
4. Andelen multipliseres med tapet som er rapportert inn for hver enkelt bedrift. Resultatet angir det tilskuddet som bedriften potensielt kan motta.
5. Er beregnet tilskudd på mindre enn 30 000 kroner, reduseres tilskuddet til 0.
6. Det settes en øvre begrensning på kr 200.000.

*Lov om offentlig støtte og EØS-avtalens artikkel 61*

Det er EØS-avtalen artikkel 61 som setter rammene for hva som er lovlig å gi av offentlige tilskudd. Dette tilskuddet gis som bagatellmessig støtte. Reglene om bagatellmessig støtte følger av [Kommisjonens forordning nr. 1407/2013](http://ec.europa.eu/competition/state_aid/legislation/de_minimis_regulation_en.pdf) (Forordningen), som er gjort til norsk lov gjennom [forskrift av 14.11.2008 nr. 1213 § 2](https://lovdata.no/pro/#document/SF/forskrift/2008-11-14-1213).

Grensen for bagatellmessig støtte er 200 000 Euro over tre år. De bedriftene som mottar tilskudd fra det offentlige i denne sammenheng, må selv påse at man ikke overgår grensen.

*Prosessen for å gjennomføre tiltaket og motta tilskudd*

Utlysningen kunngjøres via Halden kommunes og Halden Næringsutviklings kanaler, gjennom bransjenettverk og lokalavis.

Bedriftene vil bli bedt om å oppgi salgsinntekter for 2019, salgsinntekter for 2020, prosentvis reduksjon i omsetning i 2020, en bekreftelse på at firma ikke er insolvent/har negativ egenkapital (alternativt redegjøre for tiltak som skal forhindre konkurs) og en bekreftelse på at bedriften ikke har mottatt over 200.000 Euro i statsstøtte de siste 3 årene, organisasjonsnummer og kontonummer som pengene skal overføres til. I tillegg vil bedriftene måtte bekrefte at de aksepterer forutsetningene for å motta tilskuddet. Dokumentet skal sendes til kommunen på [postmottak@halden.kommune.no](mailto:postmottak@halden.kommune.no) innen 3.3 2021.

Basert på denne informasjonen vil kommunedirektøren beregne tilskuddet og overføre pengene til oppgitt konto.

De bedriftene som har negativ egenkapital må eventuelt dokumentere at forholdet er ordnet opp i.